
A balkamra hypertrophia 2-es és 4-es klasszifikációjának összehasonlítása peripubertas korú és felnőtt sportolókban

Bevezetés: A sport-indukálta balkamra hipertrófia (BKH) széleskörben kutatott terület mind a felnőtt, mind a pubertas korú atléták körében. Az adaptív és a pathológiás eltérések közötti differenciáldiagnosztika sokszor kihívást jelenthet. A hipertrófia típusának meghatározására korábban használt 2-es klasszifikáció (excentrikus-koncentrikus) nem alkalmas az adaptív és maladaptív eltérések pontos megítélésére. A 4-es osztályozással pontosabb stratifikáció végezhető, melynek prognosztikai értéke lehet.

Módszerek: Vizsgálatunkban 121 serdülőkorú, valamint 114 felnőtt válogatott sportolót hasonlítottunk össze echocardiographiás mérésekkel a 2-es, illetve a 4-es beosztás alapján.

Eredmények: A peripubertas korú csoportban a 2-es beosztás alapján 68 fő (56%) normál geometriával, 45 fő (37%) koncentrikus és 8 fő excentrikus BKH-val rendelkezett. A 4-es beosztás alapján 23 sportoló (19%) került át más csoportba, melyek közül 3 atléta (4,4%) a normál geometriájú csoportból a koncentrikus csoportba került. Továbbá 4 fiatal sportoló (5,9%) került normál geometriájú csoportból excentrikus csoportba. A felnőtt atléták újracsoportosítása hasonló arányokat mutatott. A 4-es beosztás alapján szignifikáns különbségeket (p<0,05) találtunk a különböző BKH csoportok és a normál geometriájú csoportok BK izomtömeg, BK izomtömeg- index, BK vég-diasztolés volumenindex értékei, valamint koncentricitása között, mely eredmény megerősíti az új beosztás szenzitivitását a csoportok elkülönítése terén. A különböző BKH csoportokban a kumulatív edzésidő között nem volt szignifikáns eltérés.

Megbeszélés: Mért adataink alapján feltételezzük, hogy az edzésidőnek nincs szignifikáns hatása a BKH beosztásokra. A bal kamarai remodelláció már fiatal korban kialakul, a későbbi edzésnek kevesebb hangsúlya van a további adaptációs változásokra. A reklasszifikáció során észlelt csoportváltás jól jelzi a 4-es klasszifikáció pontosabb diagnosztikus erejét, ezért ennek használata javasolt az adaptív és maladaptív BKH elkülönítésére.



